“Desapareciendo”, de l’artista María Balibrea, pròxima exposició pictòrica a la Casa de Cultura
2025-07-24

La Casa de Cultura de Burjassot segueix endavant amb la programació d’Exposicions d’Arts Plàstiques 2025 i, al març, canvia de disciplina, acomiadant la fotografia compromesa que va arribar al gener de la mà de la Universitat de València amb la crua realitat dels refugiats ucraïnesos per a tornar a albergar obres pictòriques en les parets de la Sala d’Exposicions. En aquesta ocasió serà de la mà i els pinzells de María Balibrea Melero, pintora, il·lustradora i gravadora que presenta la mostra “Desapareciendo”. L’exposició s’inaugurarà dilluns que ve 3 de març, a les 19 h i es podrà visitar fins al 21 de març, en l’horari habitual de la Casa de Cultura. La clausura de la mostra de Balibrea, el divendres 21 s’amanirà amb una concert del cantautor David Calabuig.

Al llarg de la seua trajectòria, l’artista alacantina, llicenciada en Belles Arts per la Facultat de Sant Carles de València l’any 2000, ha obtingut nombrosos premis, mencions i beques, entre els quals destaca, en 2008, el premi com a il·lustradora, al Millor Llibre Editat de la Comunitat Valenciana, atorgat per la Conselleria d’Educació i Ciència i, també en 2008, el Premi Nacional, com a il·lustradora, al Millor Llibre Editat a Espanya 2008, atorgat pel MEC: Rondalles Literàries de Tomás de Iriarte, editat pel Cavaller de la Blanca Lluna, en col·laboració amb la UPV de València.

Els primers records que té María, els té “amb un pinzell a la mà”; recorda els seus primer contacte amb l’art visitant el Museu del Prado amb el seu pare i, un dels aspectes que la defineix com a creadora és el seu compromís social, alguna cosa que, segons les seues pròpies paraules “a mi em ve dels meus pares perquè ho he vist durant tota la meua vida, quan han pogut ajudar a algú, ho han fet”.

Davant la pregunta de com creu que l’art pot canviar la societat, la resposta de María és reveladora: “per a mi l’art és comunicació. Crec que no és el mateix parlar a crits que parlar suau, amb matisos i amb riquesa, amb construcció i amb coherència, amb serenitat i amb ànima. Quan faig una visita guiada d’una exposició meua, em dona molta alegria perquè puc transmetre el que he sentit en crear la meua obra i escolte també el que el públic percep. En el món de l’art contemporani jo trobe a faltar la sinceritat, però per descomptat també hi ha artistes sincers, que treballen, que tenen un compromís amb el que fan, amb el que pensen i amb el que expressen. Per a mi l’art no és decoració, és una altra cosa. I el pinzell ha de ser una “arma” social, una “arma” per al canvi”.

Totes aquelles persones enamorades de les Arts Plàstiques i amb curiositat per conéixer de prop el particular univers de María Balibrea, tenen una cita a la Sala d’Exposicions de la Casa de Cultura de Burjassot, a partir del 3 de març.